ტაბულა რაზა (დაკარგულები)
ტაბულა რაზა ― ამერიკული სატელევიზიო შოუს, დაკარგულების პირველი სეზონის მესამე ეპიზოდი. ეპიზოდის რეჟისორია ჯეკ ბენდერი, ხოლო სცენარის ავტორია დეიმონ ლინდელოფი. ეპიზოდი პირველად 2004 წლის 6 ოქტომბერს აშშ-ში The American Broadcasting Company-ის ეთერში გაუშვეს. ეპიზოდის ფლეშბექებში ქეით ოსტინის (ევანჯელინ ლილი) ისტორიაა მოთხრობილი. მას ავსტრალიაში აშშ-ის მარშალი ედვარდ მარსი (ფრედრიკ ლეინი) იჭერს. კატასტროფის შემდეგ ჯეკ შეპარდი (მეთიუ ფოქსი) და ჰიუგო „ჰორლი“ რეიესი (ხორხე გარსია) იგებენ, რომ ქეითი ეჭვმიტანილი და გაქცეულია, როდესაც ჯეკი Oceanic 815-ის ჩამოვარდნის შემდეგ მარშალის ჭრილობებს მკურნალობს. ეპიზოდი აშშ-ში დაახლოებით 16.54 მილიონმა შინამეურნეობამ ნახა. ეპიზოდს კრიტიკოსებისგან არაერთგვაროვანი შეფასებები მოჰყვა. ტაბულა რაზა პირველი ეპიზოდია, რომელშიც „დაკარგულების წინა სერიაში“ სექცია გამოჩნდა, რომელიც შემდეგში სერიების დასაწყისში ჩნდება და წინა ეპიზოდებში განვითარებულ მოვლენებს ძალიან მოკლედ მიმოიხილავს. ეპიზოდის სახელწოდება ფილოსოფიურ იდეას შეესაბამება, რომელიც ეპიზოდის ბოლოსაა გაჟღერებული, როცა ჯეკი ქეითს ეუბნება, რომ რეის 815-ის გადარჩენილმა მგზავრებმა შეიძლება ახალი ცხოვრება დაიწყონ.